Maroela Media nou 9de grootste in SAMaroela Media se groei van 2012 – 2016 (Bron: Google Analytics) Maroela Media het pas die posisie ingeneem as die negende grootste nuuswebwerf in Suid-Afrika. Volgens die nuutste Effective Measure-syfers vir Junie 2016 is die webwerf, met 1 028 077 unieke lesers (slegs Suid-Afrikaanse gebruikers), een van slegs twee Afrikaanse webwerwe op die top 10-nuuswebwerwe in SA. Met ŉ groei van byna 25% in unieke lesers die afgelope maand plaas dié syfer Maroela Media stewig in die geselskap van nuuswebwerwe soos news24.com, timeslive.com, ewn.co.za en enca.com. Indien daar na Maroela Media se unieke lesers wêreldwyd gekyk word, is die leserstal selfs meer indrukwekkend, met 1 115 639 internasionale lesers. Maroela Media se groeisyfers oor die afgelope jaar toon dat die mark dié buitengewone toename in unieke lesers van Mei na Junie te wagte kon wees: Sedert Julie 2015, toe Maroela Media 682 474 internasionale lesers gehad het, het dié nuus- en inligtingsplatform konstante groei getoon en sy aantal unieke lesers met 63% verhoog. Maroela Media het boonop in Junie vanjaar vir die eerste keer die 1 miljoen-kerf in unieke lesers verbygesteek – dit in die net minder as 5 jaar sedert die mediahuis se ontstaan in Augustus 2011. Die webwerf het in Junie meer as 3.6 miljoen besoeke ontvang en meer as 8.3 miljoen bladsye aan lesers bedien. “Ons glo dat ons weet wat ons 1 miljoen lesers wil hê: ŉ kuierplek en ŉ gemeenskap waarvan hulle kan deel wees, nie net bloot kliniese nuus en inligting nie,” sê Susan Lombaard, uitvoerende hoof van Maroela Media. “Ons hart klop Afrikaans. Wanneer jy Maroela lees, word jy deel van ŉ Afrikaanse familie wat trots is op hulle erfenis, maar ook positief is oor die toekoms en graag ŉ verskil wil maak. Buiten die nuus gee ons aan ons lesers ŉ verskeidenheid Afrikaanse leesstof – van goeie nuus, resepte en taalwenke tot sport- en vermaakstories. Maar ons weet ook dié inligting moet in die regte verhouding en op die regte manier aan ons lesers opgedis en aangebied word, net soos jou ouma presies weet hoeveel kremetart om in haar koeksisters te gooi.” Dis nie net die afgelope maand of jaar se syfers wat indrukwekkend is nie. Maroela Media het in Augustus 2011 afgeskop met 11 800 unieke lesers (Google Analytics), en het sedertdien met 9 500% gegroei. Boonop het Maroela Media ŉ stewige voetspoor in sosiale media, en hoë leserslojaliteit en –deelname op platforms soos Facebook, Twitter, Instagram en Youtube. Besoek gerus ook ons Koöperasie vir unieke Afrikaanse produkte – wys jou hart klop Afrikaans en dra jou hart op jou mou!